Ветерн
Ветерн () е второто по големина езеро в Швеция (ленове Йоребру, Йостелйотланд, Йоншьопинг и Вестра Йоталанд). Площ 1886 km², обем 77,6 km³, средна дълбочина 40 m, максимална 119 m.

Етимологията на името Ветерн е обект на дискусия, като се счита, че може да произлиза от шведската дума за вода (vatten) или алтернативно от друга шведска дума (vätter), която означава горски или езерен дух.

Географско характеристика

Географски показатели 
Езерото Венерн е разположено в южната част на Швеция, съответно северния бряг в южната част на лен Йоребру, източния – в западната част на лен Йостелйотланд, южния – в северната част на лен Йоншьопинг, а западния – в източната част на лен Вестра Йоталанд, на 88 m н.в. Има удължена форма с дължина от север-североизток на юг-югозапад 129 km и максимална ширина от запад на изток до 28 km. То заема дълбока тектонска котловина – грабен, удълбана от плейстоценските ледници. Бреговете му с дължина 550 km са скалисти, високи (особено източните) и стръмни, но слабо разчленени. Дъното му също е предимно скалисто. В него са разположени няколко острова, като най-големия Висингсьо се намира в южната му част. Средна дълбочина 40 m, а максимална – 119 m, разположена в най-южната му част.

Водосборен басейн 
Водосборният басейн на Ветерн е с площ 4503 km² и в сравнение с повечето големи шведски езера е малък и реките вливащи се в него са малки и къси – най-голяма Хускварнаон, вливаща се в южната му част. От източната му част, при град Мутала изтича река Муталастрьом, протичаща през езерата Роксен и Глан и вливаща се в Балтийско море.

Хидроложки показатели 
Езерото Ветерн е разположено на 88 m н.в. и има предимно подземно подхранване, като водата му е прозрачна и студена – средна температура през месец юли 6 – 7°С. Колебанията на водното му ниво през годината са незначителни и плавни (до 1 m), с малко по-високо ниво през лятото. В него често се наблюдава силно вълнение и сейши, вследствие на което замръзва късно – към месец февруари, а в по-широката си част – не всяка година.

Стопанско значение, селища 
Ветерн се явява част от вътрешния воден път на Швеция, съединяващ столицата Стокхолм на изток и Гьотеборг на запад чрез плавателния Гьота канал и сестема от езера (Венерн, Бурен, Роксен и др.). Осъществява се транспортно и туристическо корабоплаване. Ветерн е известно с отличното качество на водата си. Много от околните общини използват водата на езерото за пиене, с минимална обработка. Предполага се, че Ветерн е най-голямото естествено хранилище на питейна вода в света. В средата на юни всяка година се провежда колоездачна обиколка на езерото (Vättern Runt), започваща и завършваща в Мутала. В нея в продължение на около 300 km се състезават над 15 000 души.

В най-южната му точка се намира град Йоншьопинг, а в най-северната – град Аскершунд. Други по-важни градове, разположени край бреговете му са: Мутала, Хускварна, Вадстена, Грена, Ю, Карлсбори.

Вижте също 
 Списък на езерата в Швеция
 Списък на реките в Швеция

Източници 

Езера в Швеция